La Bibia piemontèisa/Testament Vej/Geremia/Geremia 47


Geremìa

47

Un mëssagi ch’a riguarda la Filistìa 

Paròla adrëssà dal Signor al profeta Geremìa contra dij Filisté, anans che l’armeja dël Faraon a ciapèissa Gasa. 

“Vardé! Ij nemis a monto da tramontan-a parèj ëd la bùria dj'eve d'un fium. A fongo tut ël pais antregh con tut lòn ch'a-i é drinta: sità e soa gent. Ël pòpol a brama fòrt e a fan plente ëd pen-a për ël maleur tui j'abitant ëd la region, al rabel dël galòp dij cavaj, al ciadel dij sò chèr da guèra, a lë schërsiné dlë sgari 'd soe roe. Ij pare as viro pa pì vers dij fieuj, ij sò brass a son sensa fòrse, për motiv dël di ch'a ven, për l'ëstermini ëd tùit ij Filisté, përchè Sidon e Tir a vëddo s-cianchesse tuti j'aleà ch'a-i restavo ancora: Nosgnor a stérmina ij Filisté, le rimanense dl'ìsola 'd Caftor, Creta. Për Gasa a l'é rivaie la tosonadura, Ascalon a l'é anientà. 

E ti, Asot, lòn ch'a-i resta dj'Anachita, fin-a a che mira it faras dë scarificassion an sla pel? Fin-a a quand i crijereve: ‘Spa dël Signor, riposeras-to mai? Intra torna ant ël feuder, fërmte, pas-te!’. Com a podrìa-la arlamesse, se Nosgnor a la comanda? Mi i l’hai ordinà che ‘l pòpol d’Ascalon e la còsta dël mar a fusso tacà.

Nòte 

Bibia
Testament Vej
Geremia